IMISLab/GreekWikipedia huggingface dataset:
Λυγιές Αχαΐας

Οι Λυγιές είναι μικρό χωριό της πρώην Επαρχίας Πατρών και του Νομού Αχαΐας, το οποίο απέχει περίπου 14 χιλιόμετρα από την πόλη της Πάτρας. Είναι ευρέως γνωστό και με το παλιά του ονομασία Βόλα (ή Βόλας). Διοικητικά ανήκει Τοπική Κοινότητα Θέας (τέως δημοτικό διαμέρισμα και άλλοτε ανεξάρτητη κοινότητα) της Δημοτικής Ενότητας Μεσσάτιδας (τέως δήμου) του Δήμου Πατρέων, ευρισκόμενο σε θέση κοντά σε τμήμα των νότιων ορίων αυτού. Κατά την Απογραφή του 2011, οι Λυγιές είχαν πληθυσμό 55 κατοίκους.

 Ο οικισμός βρίσκεται σε με μια λοφώδη περιοχή στις παρυφές ενός πευκοδάσους και κοντά στην Εθνική Οδό Πατρών-Τριπόλεως («111»), καθώς και σε υψόμετρο περίπου 280 μέτρων. Στην γύρω περιοχή υπάρχουν επίσης αγροτικές και δασικές εκτάσεις, ενώ βορείως του χωριού ρέει ο μικρός ποταμός Λυγιάς. Οι Λυγιές γειτνιάζουν με την Καλλιθέα στα βόρεια-βορειοανατολικά, το Παυλόκαστρο στα βορειοδυτικά και την Κάτω Πλατανόβρυση στα νοτιοανατολικά. Η ονομασία "Βόλα" προέρχεται από τον πρώτο οικιστή του χωριού. Σε έγγραφα αναφέρεται και σαν "του Βώλα το χωριό". Αναφέρεται πρώτη φορά σαν χωριό σε απογραφή του 1700 με 4 οικογένειες και 14 κατοίκους. Σε απογραφή του 1828 είχε 5 οικογένειες. Το 1920 είχε 23 κατοίκους και φαίνεται συνεχώς να κατοικούνταν από λιγοστούς κατοίκους. Πρώτος γαιοκτήμων της περιοχής θεωρείται κάποιος Ηλίας Σουβαλιώτης ο οποίος κατείχε μεγάλες εκτάσεις και ήταν ένας απ' τους λιγοστούς κατοίκους ο οποίος ζούσε στο χωριό.Με το Β.Δ. 8/4/1835 έγινε δημοτικό διαμέρισμα του Δήμου Μεσσάτιδος και με το Β.Δ. 3/7/1836 όπου διαλύθηκε ο δήμος Μεσσάτιδος, ο Βόλας έγινε οικισμός του Δήμου Πατρέων. Το 1998 με το Σχέδιο «Καποδίστριας» αποτέλεσε οικισμό του δημοτικού διαμερίσματος Θέας του νέου Δήμου Μεσσάτιδος. Από το 2011 και πλέον, σύμφωνα με το Σχέδιο «Καλλικράτης», αποτελεί οικισμό του -διευρυμένου- Δήμου Πατρέων. Λυγιά Κώστας Παπαγιαννόπουλος, "Η δημιουργία των χωριών" στο Κώστας Παπαγιαννόπουλος (επιμ.), Βραχναίικα και Μονοδένδρι. Αρχαιολογία του τοπίου και τοπική ιστορία, πρόλογος: Βασίλης Τογαντζής, Μιλτιάδης Γούτας, Λάζαρος Κολώνας, Έκδοση Δήμος Βραχναίικων-Δημοτική Επιχείρηση Πολιτιστικής Ανάπτυξης Βραχναίικων, Πάτρα 2009, σελ. 105-134. ISBN 978-960-99129-0-7. Θεόδωρος Η. Λουλούδης, Αχαΐα. Οικισμοί, οικιστές, αυτοδιοίκηση, Νομαρχιακή Επιχείρηση Πολιτιστικής Ανάπτυξης Ν.Α. Αχαΐας, Πάτρα 2010. Κώστας Ν. Τριανταφύλλου, Ιστορικόν Λεξικόν των Πατρών, Τόμος Α', Τυπογραφείο Πέτρου Χρ. Κούλη, Πάτρα 1995, Τρίτη Έκδοση.
Άνθρωποι Πάνω από το Κέρδος/Αλληλεγγύη

Η Αλληλεγγύη-Άνθρωποι Πάνω από το Κέρδος (αγγλ. Solidarity–People Before Profit, ιρλ. Dlúthphartíocht–Pobal Roimh Bhrabús), προηγουμένως γνωστή ως Συμμαχία Κατά της Λιτότητας-Άνθρωποι Πάνω από το Κέρδος (αγγλ. Anti-Austerity Alliance–People Before Profit, ιρλ. Comhghuaillíocht Frith-Dhéine-Comhghuaillíocht an Phobail roimh Bhrabús) είναι ιρλανδική εκλογική συμμαχία δύο αριστερών πολιτικών κομμάτων, της Αλληλεγγύης (προηγουμένως Συμμαχία Κατά της Λιτότητας) και της Συμμαχίας Ανθρώπων Πάνω από το Κέρδος. Η συμμαχία ιδρύθηκε το 2015 και αντικατέστησε τα δύο κόμματα στον επίσημο κατάλογο πολιτικών κομμάτων, ωστόσο τα δύο κόμματα διατηρούν την οργανωτική τους αυτονομία. Η συμμαχία δημιουργήθηκε έχοντας ως στόχο την εξασφάλιση περισσότερων δικαιωμάτων όσον αφορά τον χρόνο ομιλίας στην Κάτω Βουλή της Ιρλανδίας ύστερα από τις εκλογές του 2016.

 Σύμφωνα με τον κανονισμό της Κάτω Βουλής της Ιρλανδίας, μία κοινοβουλευτική ομάδα πρέπει να διαθέτει τουλάχιστον 7 βουλευτές ώστε να έχει πλήρη δικαιώματα στον χρόνο ομιλίας. Επιπλέον, τα κόμματα που εξασφαλίζουν τουλάχιστον το 2% των ψήφων στις εκλογές λαμβάνουν πρόσθετη κρατική χρηματοδότηση. Η συμμαχία αποσκοπεί στην εξασφάλιση μιας ισχυρότερης σοσιαλιστικής φωνής στο κοινοβούλιο, ενώ η πολιτική της πλατφόρμα αποσκοπεί, μεταξύ άλλων, στην κατάργηση των χρεώσεων του νερού, της Γενικής Κοινωνικής Χρέωσης για τα μεσαία εισοδήματα και άλλων πολιτικών λιτότητας. Η συμμαχία ισχυρίζεται ότι εκπροσωπεί το 57% των πολιτών που αρνήθηκαν να πληρώσουν τις επιπλέον χρεώσεις του νερού, ενώ ισχυρίζεται ότι αποτελεί μία γνήσια φωνή της εργατικής τάξης στο κοινοβούλιο. Η Αλληλεγγύη και η Συμμαχία Ανθρώπων Πάνω από το Κέρδος διατηρούν την οργανωτική τους αυτοτέλεια, καθώς και το δικαίωμα να εκφράζουν διαφορετικές πολιτικές θέσεις.Οι έξι βουλευτές της συμμαχίας είναι οι Ρίτσαρντ Μπόιντ Μπάρετ, Μικ Μπάρι, Ρουθ Κόπιντζερ, Τζίνο Κένι, Πολ Μέρφι και Μπριντ Σμιθ, ενώ στη συμμαχία πρόσκεινται και 28 τοπικοί σύμβουλοι. Η συμμαχία θα εκπροσωπηθεί στις γενικές εκλογές του 2016 από 31 υποψηφίους. Στις 25 Ιανουαρίου 2016, η συμμαχία εξέδωσε κείμενο κοινών αρχών, ωστόσο τα δύο κόμματα που την απαρτίζουν θα εκδώσουν ξεχωριστά μανιφέστα ενόψει των εκλογών.
Πολιτική της Κιργιζίας

Από το 2010 η Κιργιζία είναι η πρώτη χώρα της οποίας το πολίτευμα είναι ένας συνδυασμός από Κοινοβουλευτική Δημοκρατία και Ημιπροεδρικό σύστημα στην Κεντρική Ασία. Αρχηγός Κράτους στη χώρα είναι ο Πρόεδρος της Δημοκρατίας. Η νομοθετική εξουσία ασκείται από το Κοινοβούλιο. .

 Στη χώρα διεξάγονται εκλογές για πρόεδρο και για κοινοβούλιο. Οι πιο πρόσφατες βουλευτικές εκλογές διεξήχθησαν στις 4 Οκτωβρίου 2015. Δικαίωμα ψήφου στις εκλογές έχουν όσες και όσοι είναι ηλικίας 18 ετών και άνω.. Νασιρντίν Ισανόφ (21 Ιανουαρίου - 29 Νοεμβρίου 1991) Αντρέι Ιορντάν (29 Νοεμβρίου 1991 - 10 Φεβρουαρίου 1992 (υπηρεσιακός). Τουρσούνμπεκ Τσινγκίσεφ (10 Φεβρουαρίου 1992 - 13 Δεκεμβρίου 1993) (υπηρεσιακός ως τις 26 Φεβρουαρίου 1992) Αλμαναμπέτ Ματουμπράιμοφ (13 Δεκεμβρίου - 14 Δεκεμβρίου 1993) (υπηρεσιακός) Απάς Τζουμάγκουλοφ (14 Δεκεμβρίου 1993 - 14 Μαρτίου 1998) Κουμπάνιτσμπεκ Τζουμαλίγιεφ (14 Μαρτίου - 23 Δεκεμβρίου 1998) (υπηρεσιακός ως τις 25 Μαρτίου 1998) Μπορίς Σιλάγιεφ (23 Δεκεμβρίου - 25 Δεκεμβρίου 1998) (1η φορά, υπηρεσιακός) Τζουμαμπέκ Ιμπραήμοφ (25 Δεκεμβρίου 1998 - 4 Απριλίου 1999) Μπoρίς Σιλάγιεφ (4 Απριλίου - 12 Απριλίου 1999) (2η φορά, υπηρεσιακός) Αμανγκέλντι Μουραλίγιεφ (12 Απριλίου 1999 - 21 Δεκεμβρίου 2000) (υπηρεσιακός ως τις 21 Απριλίου 1999 και από τις 11 Δεκεμβρίου 2000) Κουρμανμπέκ Μπακίγιεφ (21 Δεκεμβρίου 2000 - 22 Μαΐου 2002) (1η φορά) Νικολάι Τανάγιεφ (22 Μαΐου 2002 - 25 Μαρτίου 2005) (υπηρεσιακός ως τις 30 Μαΐου του 2002) (έφυγε από τη χώρα στις 24 Μαρτίου του 2005) Κουρμανμπέκ Μπακίγιεφ (25 Μαρτίου - 15 Αυγούστου 2005) (2η φορά, υπηρεσιακός ως τις 28 Μαρτίου του 2005) Μεντετμπέκ Κεριμκούλοφ (20 Ιουνίου - 10 Ιουλίου 2005) (υπηρεσιακός για τον Μπακίγιεφ) Φελίξ Κούλοφ (15 Αυγούστου 2005 - 29 Ιανουαρίου 2007) (υπηρεσιακός ως 1η Σεπτεμβρίου 2006 και από τις 19 Δεκεμβρίου 2006) Αζίμ Ιζαμπέκοφ (29 Ιανουαρίου - 29 Μαρτίου 2007) Αλμαζμπέκ Αταμπάγιεφ (29 Μαρτίου 2007 - 28 Νοεμβρίου 2007) (υπηρεσιακός ως τις 30 Μαρτίου 2007) (1η φορά) Ισκεντέρμπεκ Αϊνταραλίγιεφ (28 Νοεμβρίου 2007 - 24 Δεκεμβρίου 2007) (υπηρεσιακός μετά τον Αταμπάγιεφ που παραιτήθηκε) Ιγκόρ Τσουντίνοφ (24 Δεκεμβρίου 2007 - 21 Οκτωβρίου 2009) Ντανιγιάρ Ουσένοφ (21 Οκτωβρίου 2009- 7 Απριλίου 2010) 7 Απριλίου - 17 Δεκεμβρίου 2010: Η θέση έμεινε κενή Αλμαζμπέκ Αταμπάγιεφ (17 Δεκεμβρίου 2010- 23 Σεπτεμβρίου 2011) (2η φορά) Ομουρμπέκ Μπαμπάνοφ (23 Σεπτεμβρίου 2011-14 Νοεμβρίου 2011 ) (υπηρεσιακός) (1η φορά) Αλμαζμπέκ Αταμπάγιεφ (14 Νοεμβρίου 2010- 1η Δεκεμβρίου 2011) (3η φορά) Ομουρμπέκ Μπαμπάνοφ (1η Δεκεμβρίου 2011- 1η Σεπτεμβρίου 2012) (2η φορά) Ααλί Καράσεφ (1η Σεπτεμβρίου 2012- 5 Σεπτεμβρίου 2012) (υπηρεσιακός) Ζάντορο Σατιμπαλντίγιεφ (5 Σεπτεμβρίου 2012- 25 Μαρτίου 2014) Τζουμάρτ Οτορμπάεφ (25 Μαρτίου 2014- 1η Μαΐου 2015) Τεμίρ Σαρίγεφ (1η Μαΐου 2015 - 13 Απριλίου 2016) Σουρονμπάι Τζινμπέκοφ (13 Απριλίου 2016-22 Αυγούστου 2017) Μουχαμετκαλί Αμπουλγκαζίεφ (22 Αυγούστου - 26 Αυγούστου 2017) (υπηρεσιακός) Σαπάρ Ισάκοφ (26 Αυγούστου 2017-σήμερα)
Αμπόλα

Η αμπόλα (λατ. abolla) ήταν είδος ενδύματος, ένας μακρύς μανδύας που φορούσαν οι αρχαίοι Ρωμαίοι και το σχέδιό του βασιζόταν πάνω σε έναν μάλλινο μανδύα των αρχαίων Ελλήνων.

 Η Αμπόλα ήταν κατασκευασμένη από χοντρό μαλλί και τη φορούσαν όπως τη χλαμύδα. Πιανόταν δηλαδή μπροστά στον λαιμό ή πάνω στον ώμο με μια πόρπη ή έναν κόμπο, έπεφτε ίσια γύρω από το σώμα και άφηνε ελεύθερους τους βραχίονες, καθώς δεν είχε μανίκια. Αποτελούσε έτσι πολύ βολικό ένδυμα για περπάτημα και ελεύθερες κινήσεις. Για αυτό και στην πρώτη του μορφή ήταν το τυπικό ένδυμα της εκστρατείας και του πολέμου. Σε ρωμαϊκά ανάγλυφα μπορούμε να τη διακρίνουμε από τον σάγο, καθώς είναι πιο κοντή και λιγότερο φαρδιά από αυτόν. Ο Ρωμαίος γραμματικός Νόνιος Μάρκελλος αναφέρει ένα απόσπασμα του Βάρρωνα προκειμένου να δείξει ότι ήταν ένα στρατιωτικό ένδυμα (vestis militaris), το οποίο φορούσαν οι απλοί στρατιώτες, και έτσι ήταν αντίθετο με την τόγκα. Ωστόσο η αμπόλα δεν περιοριζόταν στον ρόλο της στρατιωτικής ενδυμασίας, αλλά φοριόταν και στην πόλη. Ιδιαιτέρως τη φορούσαν οι στωικοί φιλόσοφοι που κυκλοφορούσαν στη Ρώμη ως το pallium philosophicum, όπως ακριβώς οι Έλληνες φιλόσοφοι συνήθιζαν να ξεχωρίζουν τους εαυτούς τους φορώντας έναν συγκεκριμένο τύπο ενδύματος. Μέχρι που υπάρχει και η έκφραση στον Γιουβενάλη «facinus majoris abollae», με την έννοια ένα έγκλημα που διαπράχθηκε από έναν «βαθύ φιλόσοφο».Ο όρος abolla είναι στην πραγματικότητα εκλατινισμός της αρχαίας ελληνικής λέξεως ἀμβόλλα (πιθανώς από τη λέξη ἀναβολή), που σήμαινε έναν χαλαρό μάλλινο μανδύα. Τόγκα (ένδυμα) Σάγος Το λήμμα «αβόλα» στην Εγκυκλοπαίδεια Πάπυρος-Larousse-Britannica, έκδ. 2006, τόμος 1, σελ. 127 The Wordsworth Dictionary of Phrase and Fable Το λήμμα «Abolla» στο Λεξικό των ελληνικών και ρωμαϊκών αρχαιοτήτων του William Smith
Τάκης Ζαχαράτος

Ο Τάκης Ζαχαράτος (Πάτρα, 6 Ιουνίου 1970) είναι Έλληνας μίμος, τραγουδιστής και ηθοποιός, γνωστός για τις μιμήσεις του προσωπικοτήτων της ελληνικής και της παγκόσμιας καλλιτεχνικής σκηνής και πολιτικής.

 Γεννήθηκε στις 6 Ιουνίου 1970 στην Πάτρα. Οι πρώτες του δουλειές ήταν στην ενόργανη γυμναστική και στη συνέχεια έγινε κομμωτής. Σταδιακά έγινε γνωστός για τις μιμήσεις του μέχρι που η Ρούλα Κορομηλά του ζήτησε να συνεργαστεί μαζί της στην ΕΡΤ και αργότερα στην εκπομπή Πρωινός Καφές του ΑΝΤ1. Έκανε μαθήματα φωνητικής με την Julie Massino. Στον κινηματογράφο έπαιξε για πρώτη φορά στην ταινία "Πάνω κάτω και πλαγίως" του Μιχάλη Κακογιάννη και στο "Beautiful people" του Νίκου Παναγιωτόπουλου. Στις μουσικές παραστάσεις του έχει συνεργαστεί μεταξύ άλλων με τον Ανδρέα Βουτσινά στην παράσταση "ΥΠΑΡΧΩ" στη Θεσσαλονίκη, με τον Σταμάτη Κραουνάκη στην μπουάτ Zoom, με τη Σοφία Σπυράτου στις Μορφές και στο Regency Casino Thessaloniki και με τον Δημήτρη Παπάζογλου με μουσική Νίκου Δανίκα στην Ίντριγκα και στη Μέδουσα. Έχει συμμετάσχει ως guest star σε πολλές εκπομπές της τηλεόρασης όπως Τα Εγκλήματα, Το κόκκινο δωμάτιο, Της Ελλάδος τα παιδιά, Μάνα είναι μόνο μια, Αλ Τσαντίρι Νιουζ. Το 2005 παρουσίασε το σόου Ζω ένα δράμα. Κυκλοφόρησε τους δίσκους : Έγκλημα Καρδιάς (1994) και Όλοι οι Δρόμοι (2005) ενώ έχει συμμετάσχει και στο δίσκο των Etsi De, "Ya Mas" με το τραγούδι "Με το Prada μες το Lada". Άρχισε να παίζει στο θέατρο το 2008 στο Σεσουάρ για δολοφόνους, στην 10η σαιζόν του έργου, και το 2009 στην κωμωδία του Δημήτρη Ψαθά Η χαρτοπαίχτρα. Το 2010 έκανε ένα one man show με τίτλο «My Way» ενώ το 2011 ένα νέο one man show με τίτλο «Εδώ» και το 2012 ανέβασε το «I am what I am».Το 2017 ανέβασε την παράσταση "Στον καθρέφτη του Παλλάς", μαζί με την Μαρινέλλα, σε κείμενα Γιάννη Ξανθούλη και σκηνοθεσία Σταμάτη Φασουλή.
Κερατόσφαιρα

Η κερατόσφαιρα είναι εκφυλιστική μη φλεγμονώδης πάθηση του ματιού, στην οποία δομικές αλλαγές εντός του κερατοειδούς προκαλούν την υπερβολική λέπτυνση και την αλλαγή του σε ένα πιο σφαιρικό σχήμα από το κανονικό ομαλό καμπυλωτό. Προκαλεί λέπτυνση του κερατοειδούς, κυρίως στα περιθώρια, με αποτέλεσμα ένα σφαιρικό και ελαφρώς διογκωμένο μάτι. Μερικές φορές εξισώνεται με το «μεγαλοκερατοειδή».

 Η κερατόσφαιρα είναι μια ελάχιστα κατανοητή νόσος με αβέβαιη αιτία και η εξέλιξή της μετά από τη διάγνωση της είναι απρόβλεπτη. Εάν προσβληθούν και τα δύο μάτια, η επιδείνωση της όρασης μπορεί να επηρεάσει την ικανότητα του ασθενούς να οδηγεί αυτοκίνητο ή να διαβάζει. Ωστόσο, δεν οδηγεί στην τύφλωση καθαυτή. Η θεραπεία περιλαμβάνει τη χρήση προστατευτικών γυαλιών. Υπάρχει επίσης ένας αριθμός χειρουργικών επιλογών.Η περαιτέρω πρόοδος της νόσου συνήθως οδηγεί στην ανάγκη για μεταμόσχευση κερατοειδούς, λόγω της ακραίας λέπτυνσης του κερατοειδούς. Κυρίως, προτιμάται η μεγάλου βαθμού διεισδυτική κερατοπλαστική. Πρόσφατες προσθήκες τεχνικών ειδικά για τον κερατοειδή περιλαμβάνουν τη «διαδικασία εισχώρησης», κατά την οποία λαμβάνεται ένα μόσχευμα δότη κερατοειδούς 12 mm και κόβεται στα εξωτερικά του άκρα. Ένας θύλακας υποδοχής σχηματίζεται στο περιθώριο και ο ιστός του δότη «μπαίνει» στο θύλακα υποδοχής. Η κερατόσφαιρα εξακολουθεί να είναι μία κάπως μυστηριώδης ασθένεια, αλλά μπορεί να αντιμετωπιστεί επιτυχώς με ποικίλες κλινικές και χειρουργικές τεχνικές. Ο ασθενής διατρέχει κίνδυνο διάτρησης του σφαιρικού ιστού, επειδή ο λεπτυσμένος κερατοειδής είναι εξαιρετικά αδύνατος. Είναι μία πολύ σπανιότερη κατάσταση από τον κερατόκωνο, που είναι η πιο συνηθισμένη δυστροφία του κερατοειδούς χιτώνα. Παρομοίως με τον κερατόκωνο, συνήθως διαγιγνώσκεται στα εφηβικά έτη του ασθενούς και φθάνει στην πιο σοβαρή κατάσταση κατά τη δεύτερη και τρίτη δεκαετία του ασθενούς.
The Process of Belief

To The Process of Belief είναι το δωδέκατο άλμπουμ του πανκ συγκροτήματος Bad Religion. Κυκλοφόρησε στις 22 Ιανουαρίου 2002. Το άλμπουμ σημαδεύτηκε από την επιστροφή του ιδρυτικού μέλους Μπρετ Γκούρεβιτζ στο συγκρότημα. Η μπάντα υπέγραψε ξανά στην Epitaph και πρόσλαβε τον Μπρούκς Γουάκερμαν να αντικαταστήσει τον Μπόμπι Σέιερ ως ντράμερ. Το άλμπουμ έφτασε στο #49 του Billboard 200 και απέσπασε καλές κριτικές. Πούλησε περισσότερο από 222.000 αντίτυπα. Το "Sorrow" ήταν το πρώτο single της μπάντας στα τσάρτς μετά το "A Walk" από το The Gray Race. Τα "Broken", "The Defense" και "Supersonic" αν και παίχτηκαν αρκετές φορές στο ράδιο δε γνώρισαν αντίστοιχη επιτυχία αλλά το "Broken" έφτασε στο #125 του UK Singles Chart.

 "Supersonic" (Γκούρεβιτζ) – 1:47 "Prove It" (Γκράφφιν) – 1:15 "Can't Stop It" (Γκούρεβιτζ) – 1:10 "Broken" (Γκούρεβιτζ) – 2:55 "Destined For Nothing" (Γκράφφιν) – 2:35 "Materialist" (Γκράφφιν) – 1:53 "Kyoto Now!" (Γκράφφιν) – 3:20 "Sorrow" (Γκούρεβιτζ) – 3:21 "Epiphany" (Γκράφφιν) – 4:00 "Evangeline" (Γκούρεβιτζ) – 2:11 "The Defense" (Γκούρεβιτζ) – 3:53 "The Lie" (Γκράφφιν) – 2:19 "You Don't Belong" (Γκούρεβιτζ) – 2:50 "Bored and Extremely Dangerous" (Γκράφφιν) – 3:25Μπόνους τραγούδι στην ιαπωνική έκδοση: "Shattered Faith" (Γκράφφιν) – 3:38B-Sides: "Who We Are" (Γκούρεβιτζ) – 3:01 Γκρεγκ Γκράφφιν – φωνή, παραγωγός Μπρετ Γκούρεβιτζ – κιθάρα, φωνητικά, παραγωγός, μίξινγκ Γκρεγκ Χέτσον – κιθάρα Μπράιαν Μπέικερ – κιθάρα, φωνητικά Τζέι Μπέντλει – μπάσο, φωνητικά Μπρούκς Γουάκερμαν – ντραμς, κρουστά Το "Sorrow" κυκλοφόρησε ως διαθέσιμο για κατέβασμα στα παιχνίδια Rock Band, Rock Band 2,Guitar Hero: Warriors of Rock . "Sorrow" Κυκλοφορία: 2001 "Broken" Κυκλοφορία: 2002 "The Defense" Κυκλοφορία: 2002 "Supersonic" Κυκλοφορία: 2002 Κριτική στο AllMusic
My Hero Academia

Το My Hero Academia (Ιαπωνικά: 僕のヒーローアカデミア, Χέπμπορν: Boku no Hīrō Akademia, επίσημος τίτλος στα Ελληνικά: Η Δική μου Ακαδημία Ηρώων) είναι σειρά περιπέτειας και κωμωδίας manga γραμμένη και εικονογραφημένη από τον Κοχέι Χορικόσι. Έχει γίνει σειρά στο Weekly Shōnen Jump από τον Ιούλιο του 2014 και 16 τόμοι έχουν συλλεχθεί σε μορφή tankōbon. Η σειρά έχει αδειοδοτηθεί για την κυκλοφορία στην αγγλική γλώσσα από την Viz Media και άρχισε τη δραματοποίηση σε επεισόδια στο εβδομαδιαίο ψηφιακό ανθολόγιο manga Weekly Shōnen Jump στις 9 Φεβρουαρίου του 2015. Η σειρά και το manga έχει κυκλοφορήσει σε διάφορες χώρες όπως στις Ηνωμένες Πολιτείες της Αμερικής, Ισπανία, Γερμανία και Σιγκαπούρη.

 Ο πρωταγωνιστής, Izuku Midoriya είναι ένα αγόρι που γεννήθηκε χωρίς υπερδυνάμεις σε έναν κόσμο όπου αυτές είναι τόσο συχνές που αποτελούν πλέον το φυσιολογικό, αλλά που ονειρεύεται να γίνει και ο ίδιος υπερήρωας. Τελικά συναντά το μεγαλύτερο ήρωα του κόσμου ο οποίος μετά από ένα συμβάν θαυμάζει τη γενναιότητα και το ηρωικό πνεύμα του Izuku και αποφασίζει να του μεταβιβάσει τη δύναμή του. Η ιστορία ακολουθεί τον Izuku στις περιπέτειές του σε μια Ακαδημία Εκπαίδευσης Ηρώων, όπου από ένα ντροπαλό παιδί σταδιακά ωριμάζει και παράλληλα μαθαίνει να χρησιμοποιεί τη δύναμη που έλαβε η οποία είναι υπερβολικά ισχυρή για να ελέγξει. Ωστόσο, η σειρά δεν εστιάζει μόνο στον πρωταγωνιστή, αλλά και στους συμμαθητές του. Το manga προσαρμόστηκε σε τηλεοπτική σειρά anime. Η πρώτη σεζόν προβλήθηκε από τις 3 Απριλίου έως τις 26 Ιουνίου του 2016. Η δεύτερη σεζόν προβλήθηκε από την 1η Απριλίου έως τις 30 Σεπτεμβρίου 2017. Η τρίτη σεζόν προβλήθηκε από τις 7 Απριλίου έως τις 29 Σεπτεμβρίου 2018. Η πρώτη ταινία του My Hero Academia: The 2 Heroes έκανε πρεμιέρα στις 3 Αυγούστου. Η τέταρτη σεζόν έκανε πρεμιέρα στις 10 Οκτωβρίου 2019. Επιπροσθέτως, η δεύτερη ταινία του My Hero Academia, με τίτλο My Hero Academia: Heroes Rising εκανε την πρεμιέρα της στις 20 Δεκεμβρίου 2019 στους κινηματογράφους της Ιαπωνίας. Η τέταρτη σεζόν προβλήθηκε από τις 12 Οκτωβρίου 2019 έως τις 4 Απριλίου 2020. Η πέμπτη σεζόν προβλήθηκε από τις 27 Μαρτίου 2021 έως τις 25 Σεπτεμβρίου 2021.Την 1η Οκτωβρίου 2022 πραγματοποιήθηκε η 6η σεζόν της σειράς.Τον Μάρτιο του 2023 ανακοινώθηκε η σειρά θα αποκτήσει 7η σεζόν. Στις 18 Ιουλίου 2022, η εταιρεία Digital Soul Entertainment ξεκίνησε την κυκλοφορία του πρώτου κύκλου της τηλεοπτικής σειράς με Ελληνική Μεταγλώττιση και υπότιτλους σε ειδική έκδοση DVD. Τη σκηνοθεσία της σειράς για την ελληνική μεταγλώττιση έχουν αναλάβει η Χίλντα Ηλιοπούλου και ο Δημήτρης Σάρλος.
Τρυποφοβία

Ο όρος τρυποφοβία δηλώνει τον παθολογικό φόβο, την αηδία, την αποστροφή και τον αποτροπιασμό που νιώθουν ορισμένα άτομα στη θέα τρυπών όπως αυτές που απαντούν συνήθως σε κυψέλες, σφουγγάρια, μυρμηγκοφωλιές και κηρήθρες. Ο όρος αποτελεί αντιδάνειο από την αγγλική λέξη trypophobia που συντέθηκε το 2005. Μολονότι αρκετοί άνθρωποι ομολογούν ότι πάσχουν από αυτή, ακόμα δεν αναγνωρίζεται επισήμως ως φοβία.

 Το άτομο που πάσχει από τρυποφοβία βιώνει έντονα συμπτώματα κατά τη θέα τρυπών. Διευκρινίζεται στο σημείο αυτό ότι δεν πυροδοτούν τα συμπτώματα τρυποφοβίας όλες οι τρύπες, αλλά κυρίως οι φυσικά δημιουργημένες, μικρές, κυκλικές και πολύ κοντινά συγκεντρωμένες τρύπες που ενίοτε δεν είναι ξεκάθαρο το περιεχόμενό τους ή είναι κούφιες. Η τρυποφοβία προκαλείται από τρύπες που βρίσκονται στο δέρμα, στο ξύλο, στο χώμα, στην τροφή, στα φυτά, στα κοράλλια, στη μούχλα, σε ξεραμένα τσόφλια σπόρων, στην κηρήθρα, στο τυρί, στο σαπούνι, αλλά ακόμα και σε φυσαλίδες και πληγές στο δέρμα. Η αντίδραση του τρυποφοβικού περιλαμβάνει έντονα και διαπεραστικά ρίγη, ανατριχίλα, τρέμουλο, φαγούρα, αηδία, εφίδρωση, κρίσεις πανικού, ταχυπαλμία, ναυτία ή αίσθηση ότι κάτι περπατάει πάνω στο δέρμα του.Από τις περιορισμένες μελέτες που έχουν γίνει πάνω στο θέμα, εξαιτίας της δυσπιστίας των επιστημόνων για την αυθεντικότητά του, έχει αναφερθεί βάσει μαρτυριών πασχόντων ότι η φοβία μπορεί να προκαλείται από μια υποσυνείδητη ανάμνηση των κινδύνων από τους οποίους έπρεπε να προφυλαχθεί ο προϊστορικός άνθρωπος, όπως επικίνδυνα ή δηλητηριώδη ζώα. Ουσιαστικά, η αβεβαιότητα, η αμηχανία, το άγχος και η ταραχή που δημιουργεί η θέα των τρυπών οφείλεται στην άγνοια του τι υπάρχει μέσα τους, κάτι που ανάγεται στο ανθρώπινο εξελικτικό ένστικτο της προστασίας και σε ένα αντανακλαστικό απομάκρυνσης από αυτές ούτως ώστε να αποφευχθεί πιθανός κίνδυνος. Αν και ακόμα δεν είναι ευρέως αποδεκτή ως φοβία, πολλοί άνθρωποι δηλώνουν ότι πάσχουν από αυτή ή ότι, τουλάχιστον, νιώθουν άβολα στην όψη τρυπών, ενώ ψυχολόγοι θεωρούν ότι μερικοί άνθρωποι έχουν τρυποφοβικές τάσεις, δίχως να το συνειδητοποιούν. Μία άποψη υποστηρίζει ότι η τρυποφοβία υπήρχε στο μακρινό παρελθόν ως ένστικτο προστασίας από κάποιον επικείμενο κίνδυνο και, ενώ οι περισσότεροι άνθρωποι την έχουν πλέον αποβάλει καθώς περιττεύει στο σύγχρονο κόσμο, ορισμένοι ακόμα τη διαθέτουν ως αντανακλαστικό που δεν μπορούν να ελέγξουν.
NGC 22

Ο NGC 22 είναι σπειροειδής γαλαξίας στον αστερισμό Πήγασο σε απόσταση από τη Γη 354 ± 25 εκατομμύρια έτη φωτός. Το φαινόμενο μέγεθός του είναι 14,4.

 Δεδομένα για το NGC 22 στα NGC/IC Database (Αγγλικά), SIMBAD (Αγγλικά), NASA Extragalactic Database (Αγγλικά), SEDS (Αγγλικά) και VizieR Service (Αγγλικά) Εικόνες του NGC 22 στο Aladin (Αγγλικά) και στο SkyView (Αγγλικά) Πολυμέσα σχετικά με το θέμα NGC 22 στο Wikimedia Commons
Μπαϊμπάρς

Ο Μπαϊμπάρς (αλ-Μαλίκ αλ Ζαχίρ Ρουκν αλ-ντιν Μπαϊμπάρς αλ Μπουντουγκνταρί, 19 Ιουλίου 1223 - 2 Μαΐου 1277), με καταγωγή από το τουρκικό φύλο των Κιπτσάκων και με το προσωνύμιο Αμπού αλ-Φουτούχ, ήταν ο τέταρτος Μαμελούκος σουλτάνος της Αιγύπτου. Το όνομά του προέρχεται από το κιπτσακικό τουρκικό bay (μπάη, μπέη=αρχηγός) + bars (μπαρς=πάνθηρας). Αρχικά πωλήθηκε ως σκλάβος στους Μογγόλους. Ο εμίρης της Χάμα ήταν καχύποπτος απέναντι στον Μπαϊμπάρ, λόγω της ασυνήθιστης εξωτερικής του εμφάνισης: πολύ ψηλός, μελαχροινός, με καταρράκτη στο ένα του μάτι. Πουλήθηκε σε έναν Αιγύπτιο απεσταλμένο και στάλθηκε στην Αίγυπτο, όπου έγινε σωματοφύλακας του Αγιουβίδη κυβερνήτη Ας Σαλίχ Αγιούμπ. Ήταν στρατιωτικός διοικητής των Μαμελούκων (1250), όταν ηττήθηκε στη Ζ' Σταυροφορία από τον βασιλιά της Γαλλίας Λουδοβίκο Θ' τον Άγιο, και στρατιωτικός διοικητής υπό τον σουλτάνο Κουτούζ στην μάχη του Άιν Τζαλούτ. Μετά τη μάχη, ο σουλτάνος δολοφονήθηκε κατά τη διάρκεια ενός κυνηγιού και τον διαδέχθηκε ο ίδιος ο Μπαϊμπάρ, που λέγεται ότι ήταν αναμεμειγμένος στη δολοφονία του, γιατί ο Κουτούζ δεν του ανέθετε υψηλές διοικητικές θέσεις λόγω φόβου.

 Συνέχισε τους πολέμους με τους Σταυροφόρους, ιδιαίτερα με το Πριγκιπάτο της Αντιόχειας, που είχε συμμαχήσει με τους Μογγόλους εναντίον του στην μάχη του Άιν Τζαλούτ. Επιτέθηκε (1263) στην Άκρα, το μόνο τμήμα που είχε απομείνει από το βασίλειο της Ιερουσαλήμ: απέτυχε να το καταλάβει, αλλά νίκησε τους Σταυροφόρους σε μια σειρά από άλλες μάχες: (Αρσούφ, Χάιφα, Ασκαλών, Καισάρεια), παίρνοντας πολλούς αιχμαλώτους, ανάμεσα στους οποίους Ναΐτες και Ιωαννίτες Ιππότες. Επιτέθηκε (1266) στους Αρμένιους στην Κιλικία, τους μόνους συμμάχους της Αντιόχειας, πολιόρκησε την Αντιόχεια και την κατέλαβε στις 18 Μαΐου 1268, σφάζοντας τους κατοίκους, αν και είχε υποσχεθεί να τους χαρίσει τις ζωές. Ο πρίγκηπας της πόλης Βοϊμόνδος κατάφερε να δραπετεύσει, ενώ λίγο αργότερα κατέφτασαν οι δυνάμεις της Η' Σταυροφορίας (1271) υπό τον βασιλιά της Αγγλίας Εδουάρδο Α', που συμμάχησε αμέσως με τους Μογγόλους εναντίον του. Ο Εδουάρδος δεν κατάφερε να κάνει τίποτα το σημαντικό για να τον απειλήσει, επιστρέφοντας άπρακτος πίσω στην Αγγλία (1272), αφού λίγο πριν είχε αποτύχει προσπάθεια του Μπαϊμπάρς να τον δολοφονήσει. Παίρνοντας θάρρος, ο Μπαϊμπάρς προχώρησε ακόμα περισσότερο: επιτέθηκε στο Σουλτανάτο του Ρουμ των Σελτζούκων. Εκεί νίκησε τους Μογγόλους στη μάχη του Ελμπιστάν (1277) και αποσύρθηκε στη Συρία. Παντρεύτηκε πολλές γυναίκες, αφήνοντας συνολικά 7 κόρες και 3 γιους, δύο από τους οποίους (αλ Σαΐντ Μπαρακάχ και Σολαμίς) έγιναν σουλτάνοι.
Apple Watch Series 1

Το Apple Watch Series 1 είναι ένα ρολόι SmartWatch που δημιουργήθηκε από την Apple και ανακοινώθηκε από τον Tim Cook στις 9 Σεπτεμβρίου του 2014. Έχει δυνατότητες παρόμοιες με άλλες συσκευές SmartWatch, όπως το Jawbone Up, Nike + FuelBand και Fitbit. Θα πρέπει να χρησιμοποιείται σε συνδυασμό με το iPhone 5 ή ένα νεότερο μοντέλο iPhone. Κυκλοφόρησε στις 24 Απριλίου 2015. Κυκλοφόρησε στις 24 Απριλίου του 2015.

 Το Apple Watch θα συνεργάζεται με το Apple Pay, μια υπηρεσία πληρωμών μέσω κινητού. Το Apple Watch είναι σε θέση να λαμβάνει τηλεφωνικές κλήσεις, καθώς και iMessage και κείμενα SMS. Το Apple Watch μπορεί να παρακολουθεί την υγεία, να τρέχει εφαρμογές τρίτων και να χρησιμοποιεί το χαρακτηριστικό της Apple, το Handoff εφ' όσον έχετε στην κατοχή σας μια άλλη συσκευή της Apple. Μπορεί να ελέγξει την Apple TV, καθώς και να ενεργεί ως ένα walkie-talkie και διαθέτει σκόπευτρο για την κάμερα του iPhone. Το ρολόι έχει τρεις συλλογές, που διαθέτουν δύο μεγέθη (38 και 42 χιλιοστών) που εξαπλώνονται σε 34 επιμέρους μοντέλα. Έχει μία ευαίσθητη στην πίεση οθόνη αφής και διαθέτει ένα καντράν που ονομάζεται ψηφιακό στέμμα, το οποίο γυρνάει για να μετακινηθείτε ή να μεγεθύνετε και πιέζεται για να επιστρέψετε στην αρχική οθόνη. Το ρολόι διαθέτει επίσης ένα ειδικό κουμπί που εμφανίζει μια λίστα των επαφών στην οθόνη. Το ρολόι φορτίζεται μέσω της επαγωγικής φόρτισης, χρησιμοποιώντας ένα καλώδιο παρόμοιο με το καλώδιο MagSafe για το MacBook της Apple από φορητούς υπολογιστές. Το Apple Watch χρησιμοποιεί τα νέα Apple S1 chip, τα οποία διαφημίζονται από την Apple ως "μια ολόκληρη αρχιτεκτονική του υπολογιστή σε ένα μόνο chip". Χρησιμοποιεί επίσης μια γραμμικό ενεργοποιητή με το όνομα "Taptic Engine" για να παρέχει απτική ανάδραση όταν λαμβάνεται ένα σήμα ή μια ειδοποίηση. Το ρολόι είναι εξοπλισμένο με ένα ενσωματωμένο αισθητήρα καρδιακού ρυθμού, το οποίο χρησιμοποιεί τόσο υπέρυθρες και ορατό φως LED όσο και φωτοδιόδους.Το ρολόι είναι συμβατό με το iPhone 5, το iPhone 5C, το iPhone 5S, iPhone 6, iPhone 6 Plus, iPhone 6s και το iPhone 6s Plus, iPhone 7, iPhone 7 Plus, iPhone 8, iPhone 8 Plus, iPhone X, όπου συνδέεται μέσω Wi-Fi ή Bluetooth. Επίσημος ιστότοπος
Πανδημία COVID-19 στην Ιταλία

Η Πανδημία COVID-19 προκλήθηκε από τον Κορονοϊό SARS-CoV-2 ο οποίος εξαπλώθηκε και στην Ιταλία το αργότερο από τις 28 Ιανουαρίου 2020 και έπειτα. Οι πρώτες διαγνωσμένες περιπτώσεις ήταν δυο κινέζοι τουρίστες στη Ρώμη, τα δεδομένα ωστόσο δείχνουν πως δεν ήταν αυτοί οι πρώτοι πυρήνες της επιδημίας στην Ιταλία. Όπως στα περισοότερα κράτη-μέλη της Ευρωπαϊκής Ένωσης, έτσι και στην Ισπανία υπήρξαν εκτεταμένες απαγορεύσεις και περιορισμοί των συνταγματικών δικαιωμάτων με σκοπό τον περιορισμό της εξάπλωσης του ϊού.

 Όπως στις περισσότερες χώρες της ευρωπαϊκής ένωσης τα μέτρα άλλαξαν συχνά κατά τη διάρκεια της επιδημίας. Η αυστηρότερη μορφή μέτρων επηβλήθηκε από τα μέσα Μαρτίου μέχρι τα τέλη Ιουνίου και από τα τέλη Οκτωβρίου (και παραμένουν μέχρι σήμερα). Η έξοδος από το σπίτι επιτρέπεται μόνο για τα απολύτως αναγκαία, όπως αγορά τροφίμων, εργασία (όταν δεν είναι εξ αποστάσεως), επίσκεψη γιατρού. Η χρήση μάσκας επιβλήθηκε από τα μέσα Απριλίου. Οι ποινές για παραβίαση των κανόνων μπορεί να κυμαίνονται από υψηλά πρόστιμα (από 500€) ως και φυλάκιση. Στα διαγράμματα που ακολουθούν μπορούμε να διαπιστώσουμε την εξέλιξη της επιδημίας. Τα στοιχεία προέρχονται από την στατιστική υπηρεσία της Ιταλίας.Όπως μπορούμε να δούμε στο διάγραμμα για τον συνολικό αριθμό θανάτων, το πρώτο κύμα θανάτων με επιβεβαιωμένο θετικό τεστ για τον ϊό ήταν έντονο και ξεκίνησε στις αρχές Μαρτίου. Το κύμα εξελίχθηκε σχετικά γρήγορα και έφτασε την αιχμή του κατά τα τέλη Μαρτίου. Το δεύτερο κύμα θανάτων με επιβεβαιωμένο θετικό τεστ για τον ϊό ξεκίνησε κατά τα μέσα Οκτωβρίου του 2020. Το κύμα εξελίχθηκε σχετικά πιο αργά και έφτασε την αιχμή του στα τέλη Νοεμβρίου του 2020. Όπως μπορούμε να δούμε στο διάγραμμα για τον συνολικό αριθμό θανάτων, το κύμα αυτό παρουσιάζει επιπλέον αιχμές τον Ιανουάριο και τον Μαρτιο του 2021. Τo ακόλουθο διάγραμμα παρουσιάζει τον συνολικό αριθμό τεστς αθροιστικά και ανά μέρα. Το διάγραμμα αυτό παρουσιάζει το πρόβλημα ό,τι δεν βασίζεται σε τυχαιοποιημένα στοιχεία καθώς και ότι απεικονίζει απόλυτους αριθμούς θετικών τεστ, που φυσιολογικά εξαρτώνται και απο τον αριθμό των τεστ που πραγματοποιήθηκαν. Για τον λόγο αυτόν, μπορεί να παρουσιάζει μια διαστρεβλωμένη εικόνα της εξέλιξης. Θάνατοι (αθροιστικά) σύμφωνα με τα στοιχεία της υγειονομικής υπηρεσίας της Ιταλίας Στα ακόλουθα διαγράμμτα βλέπουμε την κατανομή ανά ηλικία και φύλο.
Τράμπζονσπορ ΜΚ

Η Τράμπζονσπορ (τουρκικά: Trabzonspor, προφέρεται: [ˈtrabzonspor]) γνωστή και ως Trabzonspor Medical Park Basketbol Kulübü λόγω της υφιστάμενης χορηγίας της από την Medical Park, είναι επαγγελματική ομάδα καλαθοσφαίρισης που εδρεύει στην Τραπεζούντα της Τουρκίας. Αποτελεί ανεξάρτητο τμήμα του αθλητικού σωματείου Τράμπζονσπορ. Διεξάγει τους εντός έδρας αγώνες της στη Χαϊρί Γκιουρ Αρένα χωρητικότητας 7.500 θεατών.

 Έπειτα από τον υποβιβασμό της ομάδας Άλπελα από την πρώτη κατηγορία την περίοδο 2007–08, οι ιθύνοντες της Τράμπζονσπορ αγόρασαν τα δικαιώματα της ομάδας από την εταιρεία Ülker, παίρνοντας έτσι τη θέση της στη δεύτερη κατηγορία από την περίοδο 2008–09. Την ίδια περίοδο η ομάδα κέρδισε την άνοδο στην πρώτη κατηγορία, στην οποία και συμμετείχε για πρώτη φορά την περίοδο 2009–10. Trabzonspor (2008–2010) Medical Park Trabzonspor (2010–2011) Trabzonspor (2011–2013) Trabzonspor Medical Park (2013–σήμερα) Πρωτάθλημα ΤουρκίαςΤέταρτη: (1) 2015Δεύτερη Κατηγορία ΤουρκίαςΠρωταθλήτρια (2): 2010, 2013ΓιουροτσάλεντζΦιναλίστ: (1) 2015 Επίσημος ιστότοπος
Μετρό Σεούλ

Το μετρό της Σεούλ (Χάνγκουλ: 수도권 전철, Sudogwon Jeoncheol); είναι ένα από το πιο εκτεταμένα μετρό στον κόσμο και εκτείνεται στη Σεούλ, πρωτεύουσα της Νότιας Κορέας, και συνδέει αυτήν την πόλη με το γειτονικό προάστιο Ίντσον. Έχει μήκος 353,2 χιλιόμετρα διαδρομής, που διανέμονται σε εννέα γραμμές με 728 σταθμούς, και εκτιμάται ότι οκτώ εκατομμύρια ταξίδια ημερησίως γίνονται σε αυτό.

 Η γραμμή 1 χτίστηκε μεταξύ 1971 και 1974, και εγκαινιάστηκε στις 15 Αυγούστου 1974. Το τμήμα μεταξύ των σταθμών Σόνγκσου (Seongsu) και Σίνσολ-ντονγκ (Sinseol-dong) της γραμμής 2 χτίστηκε μεταξύ του 1978 και 1984, και στη συνέχεια προστέθηκε το τμήμα μεταξύ των σταθμών Σίντοριμ (Sindorim) και Κάτσισαν (Kkachisan), το 1993. Η γραμμή 3 κατασκευάστηκε από το 1980 έως το 1993. Η γραμμή 4 χτίστηκε από το 1980 έως το 1994. Η γραμμή 5 κτίστηκε μεταξύ 1990 και 1996. Στην γραμμή 6, οι σταθμοί Μπόγχουασαν (Bonghwasan) και Σάνγουολγκοκ (Sangwolgok), άνοιξαν τις πύλες τους τον Αύγουστο του 2000. Τον Δεκέμβριο του ιδίου έτους προστέθηκαν για την περιοδεία περισσότεροι σταθμοί. Η γραμμή 7 κτίστηκε μεταξύ 1990 και 1996 και ολοκληρώθηκε τον Αύγουστο του 2000. Η γραμμή 8 κτίστηκε μεταξύ 1990 και 1999 Η Γραμμή 9 τέθηκε σε λειτουργία το Σεπτέμβριο του 2009.
Βίνι Μουρ

Ο Βίνι Μουρ (αγγλ. Vinnie Moore) είναι Αμερικανός κιθαρίστας της ροκ μουσικής, γνωστός ως μέλος των UFO, ενώ έχει συνεργαστεί με τους Alice Cooper, Destruction, Vicious Rumors, κ.α..

 Ο Μουρ ξεκίνησε να παίζει κιθάρα σε ηλικία δώδεκα ετών, με κύριες επιρροές τους Led Zeppelin, Deep Purple, The Beatles, Queen, κ.α. και δύο χρόνια αργότερα εντάχθηκε στο πρώτο του συγκρότημα, παίζοντας διασκευές σε μεγάλα συγκροτήματα. Αφού αποχώρησε από το πρώτο αυτό σχήμα, ξεκίνησε να ηχογραφεί την μουσική του και έστειλε ένα ντέμο στο περιοδικό "Guitar Player", το οποίο τον οδήγησε σε συμφωνία με την "Shrapnel Records". Αφού έπαιξε την μουσική για μία διαφήμιση της Pepsi, κυκλοφόρησε τον πρώτο του δίσκο με τίτλο "Mind's Eye", ο οποίος πούλησε περισσότερα από 100.000 αντίτυπα.Το 1988, κυκλοφόρησε ο δεύτερος του δίσκος με τίτλο "Time Odyssey" μέσω της "Polygram", πριν ακολουθήσουν τα "Meltdown" και "Out of Nowhere" κατά την δεκαετία του '90. Για το "Maze" του 1999, πλαισιώθηκε από το ντράμερ Σέιν Γκάλας, τον μπασίστα Ντέιβ ΛαΡού και τον κιμπορντίστα Τόνι ΜακΑλπάιν, ενώ το 2001 εκδόθηκε το "Defying Gravity".Παράλληλα με την προσωπική του καριέρα, συμμετείχε στην περιοδεία "Operation Rock'N'Roll" του Alice Cooper και έπαιξε στον δίσκο "Hey Stoopid". Το 2003, εντάχθηκε στους UFO, κυκλοφορώντας το "You Are Here" την επόμενη χρονιά, για την προώθηση του οποίου περιόδευσαν σε όλο τον κόσμο από τον Μάρτιο του 2004 ως τον Αύγουστο του 2005, πριν ηχογραφήσουν το "The Monkey Puzzle". Το συγκρότημα περιόδευσε σε Ευρώπη, Ρωσία και Ηνωμένες Πολιτείες και το 2009 κυκλοφόρησαν μέσω της "SPV" το "The Visitor".Τον Αύγουστο του 2013, ανέβηκε στην σκηνή του "Frampton's Guitar Circus" του Πίτερ Φράμπτον στο "Musikfest" της Πενσιλβάνια, ενώ την επόμενη χρονιά συμμετείχε στις ηχογραφήσεις του ομώνυμου ντεμπούτου των Red Zone Rider. Vinnie Moore - Biography - Metal Storm Vinnie Moore | Biography, Albums, & Streaming Radio - Allmusic Vinnie Moore Discography at Discogs vinniemoore.com Vinnie Moore Official Fan Page - Facebook
Μάχη του Νέβιλ

Η μάχη του Νέβιλ-Κρος (αγγλικά: Neville's Cross) (17 Οκτωβρίου 1346) αποτελεί ένα από τα επεισόδια του εκατονταετή πολέμου και των πολέμων για την ανεξαρτησία της Σκωτίας. Κατά τη διάρκεια της μάχης ο στρατός της Σκωτίας ηττήθηκε, ενώ ο βασιλείας της Σκωτίας Δαυίδ Β΄ αιχμαλωτίστηκε.

 Η βραχύχρονη ειρήνη μεταξύ Αγγλίας και Σκωτίας διακόπηκε το 1345 με την εισβολή των Άγγλων στη Σκωτία. Την ίδια χρονική φάση ανανεώθηκε ο πόλεμος στη Γαλλία: στην 12 Ιουνίου του 1346 τα στρατεύματα του Εδουάρδου Γ΄ της Αγγλίας αποβιβάστηκαν στη Νορμανδία. Παραμένοντας πιστός στη συμμαχία με τη Γαλλία, ο Δαυίδ Β΄ εισέβαλε στη βόρεια Αγγλία. Αντιμετώπισε δυσκολία να επιτύχει στρατηγικά αποτελέσματα λόγω τον οχυρωματικών έργων που είχαν κατασκευαστή από τον Εδουάρδου Γ΄ για αυτό το ενδεχόμενο. Παρόλου αυτά, λόγω της δυσμενής θέσης της Γαλλίας μετά την ήττα στη μάχη του Crécy, ο σκωτσέζος βασιλείας συγκέντρωσε ξανά τον στρατό του και εισέβαλε τη βόρεια Αγγλία. Μετά τη λεηλασία της περιοχής του Cumberland, το στράτευμα του πλησίασε την πόλη Durham. Τα Σκωτσέζικα στρατεύματα αριθμούσαν 12 χιλιάδες. Το Αγγλικό στράτευμα αποτελούσε η τοπική πολιτοφυλακή και αριθμούσε 3-4 χιλιάδες (αν και ο Jean Froissart αναφέρει 11 χιλιάδες). Τη διοίκηση του Αγγλικού στρατεύματος είχε αναβάλει ο αρχιεπίσκοπος του Γιορκ, William de la Zouche. Στις 17 Οκτωβρίου τα δυο στρατεύματα παρατάθηκαν δυτικά του Durham, κοντά στο Αγγλοσαξονικό μνημείο του Νέβιλ-Κρος. Ξέροντας πόσο καθοριστικό παράγοντα έπαιξε η διατήρηση της αμυντικής θέσης στις μάχες του Crécy και του Halidon Hill και οι δύο πλευρές επέλεξαν στάση αναμονής. Στη παρούσα όμως συγκυρία η πλάστιγγά έγερνε προς την πλευρά των Άγγλων που παρενοχλούσαν τις γραμμές των Σκωτσέζων με τους τοξότες τους. Αυτό είχε ως αποτέλεσμα ο Δαυίδ Β΄ να αφήσει τις αμυντικές θέσεις και να κινηθεί ενάντια των Αγγλικών δυνάμεων με δυο από τα τρία τάγματα του στρατού του. Τα διάφορα όμως εμπόδια μεταξύ των δυο παρατάξεων έκαναν τα Σκωτσέζικα στρατεύματα εύκολο στόχο για του Άγγλους τοξότες, ακολουθώντας το ίδιο μοτίβο με τη μάχη του Crécy. Το τρίτο τάγμα, υπό τη διοίκηση του Ροβέρτου Στιούαρτ, τράπηκε σε φυγή. Το αποτέλεσμα ήταν η ήττα του Σκωτσέζικου στρατού και η αιχμαλωσία του Δαυίδ Β΄. Αιχμαλωτίστηκαν, επίσης, πολύ Σκωτσέζοι ευγενείς. Η ήττα των Σκωτσέζων στη μάχη του Νέβιλ-Κρος και η αιχμαλωσία του Δαυίδ Β΄ είχε ως αποτέλεσμα τη μακρά απουσία της Σκωτίας από τα δρόμενα του εκατονταετή πολέμου. Οι διαπραγματεύσεις για την πληρωμή λύτρων για την απελευθέρωση του βασιλεία τελείωσαν μόλις το 1357. Ακόμα και μετά την επιστροφή του Δαυίδ Β΄ στη Σκωτία, ήταν αναγκασμένος να διατηρεί ειρήνη με την Αγγλία. Σαν αποτέλεσμα, ο Εδουάρδος Γ΄ είχε την ευχέρεια να πραγματοποιεί επιχειρήσεις στη Γαλλία ανενόχλητος για τα νώτα του στη Βρετανία.
NGC 588

Το NGC 588 είναι διάχυτο νεφέλωμα που βρίσκεται στις παρυφές του γαλαξία Μεσιέ 33, εντός του αστερισμού του Τριγώνου. Ανακαλύφθηκε στις 2 Οκτωβρίου 1861 από τον Γερμανο-Δανό αστρονόμο Χάινριχ ντ' Αρέ.

 Δεδομένα για το NGC 588 στα NGC/IC Database (Αγγλικά), SIMBAD (Αγγλικά), NASA Extragalactic Database (Αγγλικά), SEDS (Αγγλικά) και VizieR Service (Αγγλικά) Εικόνες του NGC 588 στο Aladin (Αγγλικά) και στο SkyView (Αγγλικά) Πολυμέσα σχετικά με το θέμα NGC 588 στο Wikimedia Commons
Ζαμπετέικα Αχαΐας

Τα Ζαμπετέικα ή και Ζαμπεταίικα είναι μικρός πεδινός συνοικισμός που ανήκει ως γειτονιά στο χωριό Πετροχώρι του Νομού Αχαΐας. Ο οικισμός ονομάζεται και Στασιναίικα, ενώ αναφέρονται και ως Ζαμπεταίικα-Στασιναίικα.

 Ο συνοικισμός των Ζαμπετέικων βρίσκεται σε πεδινή περιοχή της δυτικής Αχαΐας. Εγγύς του συνοικισμού βρίσκονται: στα βορειοδυτικά τα Βεσκουκαίικα, στα βόρεια η Καρυά, στα βορειοανατολικά το κεφαλοχώρι της Άνω Αχαΐας, στα ανατολικά ο Λογοθέτης, στα νότια το Πετροχώρι, ενώ στα δυτικά του βρίσκονται τα Λαμπραίικα. Απέχει λιγότερο από 1,5 χλμ. από το Πετροχώρι, έδρα της Τ.Κ. Πετροχωρίου στην οποία υπάγεται, 7,5 χλμ. από την Κάτω Αχαΐα, έδρα του Δήμου Δυτικής Αχαΐας, ενώ βρίσκεται σε υψόμετρο περίπου 85 μέτρων. Η ονομασία του συνοικισμού είναι ανθρωπωνυμικό και προέρχεται από το επίθετο της οικογένειας Ζαμπέτα που κατοικεί στην περιοχή. Σύμφωνα με προφορικές μαρτυρίες οι κάτοικοί τους προέρχονται από την Ελασσόνα ενώ αποτελούν κατοικημένο τόπο πριν απογραφούν ως ξεχωριστός οικισμός. Τα Ζαμπετέικα υπήρξαν βραχύβιος οικισμός. Αναγνωρίστηκαν ως τέτοιος στις 17/03/1991, όταν και υπήχθησαν στην τότε Κοινότητα Πετροχωρίου. Την περίοδο 1997-2010, βάσει του «Σχεδίου Καποδίστριας», ανήκε στον πρώην Δήμο Δύμης ως τμήμα του πρώην Δημοτικού Διαμερίσματος Πετροχωρίου. Στις 09/05/2011 καταργήθηκε ως οικισμός. Συγκεντρωτικά, η δημογραφική εξέλιξη του συνοικισμού σύμφωνα με τις εθνικές απογραφές είναι η εξής: Αχαΐα, Χάρτης νομού και σχέδια πόλεων, περιηγητικός χάρτης, ταξιδιωτικός οδηγός. Χάρτης σε κλίμακα 1:100.000 συμβατός με GPS, Εκδόσεις Όραμα, Ραφήνα χ.χ. ISBN 978-960-448-606-9. Ε.Σ.Υ.Ε. - Μόνιμος Πληθυσμός της Ελλάδος. Απογραφή 2001, Αθήνα 2004. ISBN 960-86704-8-9. Κεντρική Ένωση Δήμων και Κοινοτήτων (ΚΕΔΚΕ) - Ελληνική Εταιρία Τοπικής Ανάπτυξης και Αυτοδιοίκησης (ΕΕΤΑΑ), Λεξικό Διοικητικών Μεταβολών των Δήμων και Κοινοτήτων (1912-2001), Τόμοι Α΄-Β΄, Επιμέλεια έκδοσης: Γιάννης Μπαχάρας, Εκδόσεις ΕΕΤΑΑ, Αθήνα 2002. ISBN 960-7509-47-1. ISBN (SET) 960-7509-46-3. Θεόδωρος Η. Λουλούδης, Αχαΐα. Οικισμοί, οικιστές, αυτοδιοίκηση, Νομαρχιακή Επιχείρηση Πολιτιστικής Ανάπτυξης Ν.Α. Αχαΐας, Πάτρα 2010. Κώστας Ν. Τριανταφύλλου, Ιστορικόν Λεξικόν των Πατρών, Τόμος Α΄, Τυπογραφείο Πέτρου Χρ. Κούλη, Πάτρα 1995, Τρίτη Έκδοση, λήμμα Δραγάνου. Ε.Ε.Τ.Α.Α. - Διοικητικές μεταβολές Ζαμπετέικων Αχαΐας. eetaa.gr. Ανακτήθηκε: 23/07/2018. Ε.Ε.Τ.Α.Α. - Διοικητικές μεταβολές Κοινότητας Πετροχωρίου Αχαΐας. eetaa.gr. Ανακτήθηκε: 23/07/2018. Ε.Ε.Τ.Α.Α. - Διοικητικές μεταβολές Δήμου Δυτικής Αχαΐας. eetaa.gr. Ανακτήθηκε: 23/07/2018. Ε.Ε.Τ.Α.Α. - Διοικητικές μεταβολές Δήμου Δύμης. eetaa.gr. Ανακτήθηκε: 23/07/2018. Τα Ζαμπετέικα στο χάρτη. openstreetmap.org. Ανακτήθηκε: 23/07/2018. Τα Ζαμπετέικα στο χάρτη. topoguide.gr. Ανακτήθηκε: 23/07/2018.
Σαμιακός Πόλεμος

Ο Σαμιακός Πόλεμος (440-439 π.Χ.) αποτέλεσε μεγάλη πολεμική επιχείρηση που διηύθυνε ο Περικλής εναντίον της νήσου προκειμένου να την επαναφέρει στην αθηναϊκή συμμαχία.

 Τον χειμώνα του 441/440 είχε ξεσπάσει πόλεμος μεταξύ τής Σάμου και τής Μιλήτου για την Πριήνη, περιοχή της Μ. Ασίας. Οι Μιλήσιοι στράφηκαν για βοήθεια στους Αθηναίους ως ηγέτιδα δύναμη της συμμαχίας. Οι Αθηναίοι κάλεσαν και τα δύο μέρη να καταπαύσουν τον πόλεμο και να στραφούν σε αυτούς για διαιτησία. Οι Σάμιοι ολιγαρχικοί αρνήθηκαν και οι Αθηναίοι αντέδρασαν άμεσα . Έστειλαν την άνοιξη του 440 π.χ σαράντα πλοία υπό την ηγεσία του Περικλή. Οι ολιγαρχικοί της νήσου αιφνιδιάστηκαν και παραδόθηκαν με αποτέλεσμα να μεταβληθεί σε δημοκρατικό το πολίτευμα. Ο Περικλής αφού άφησε φρουρά απέπλευσε. Ωστόσο οι ολιγαρχικοί που διέφυγαν στην Μ. Ασία, με τη βοήθεια του σατράπη της Λυδίας Πισσούθνη και εφτακοσίων μισθοφόρων, κατέλαβαν αιφνιδιαστικά την εξουσία εξασφαλίζοντας παράλληλα τη βοήθεια του φοινικικού στόλου. Τότε κήρυξαν και επισήμως την αποστασία του νησιού και ετοίμασαν επίθεση εναντίον της Μιλήτου. Μετά την αναγγελία των γεγονότων ο Περικλής έπλευσε τον Ιούλιο του 440 π.χ εναντίον της Σάμου με εξήντα πλοία. Ακολούθησε σφοδρή ναυμαχία έξω από τη νήσο Τραγία όπου ο Περικλής με 44 πλοία ( δεκαέξι είχαν αποσπαστεί για περιπολία) συνέτριψε 50 πολεμικά και 20 οπλιταγωγά των Σαμίων. Οι Αθηναίοι αφού ενισχύθηκαν με 65 πλοία πολιόρκησαν την πόλη από ξηρά και από θάλασσα. Ο Περικλής, με την αναγγελία ότι πλησίαζε ο φοινικικός στόλος, απέσπασε 60 πλοία από τη συνολική δύναμη πολιορκίας και ετοιμάστηκε να τον αντιμετωπίσει. Τελικά όμως ο εχθρικός στόλος δεν εμφανίστηκε. Οι Σάμιοι τότε με αρχηγό τον φιλόσοφο Μέλισσο έκαμαν αιφνιδιαστική επίθεση κατά του αποδυναμωμένου αθηναϊκού στόλου προξενώντας μεγάλες φθορές στο εχθρικό στράτευμα και παρατείνοντας έτσι την πολιορκία. Ο Περικλής επέστρεψε με τα 60 του πλοία και αφού δέχθηκε ενισχύσεις 90 ακόμη ξεκίνησε με μεγαλύτερη τώρα φροντίδα αλλά και πείσμα την εκ νέου πολιορκία της πόλης. Ο Περικλής αποφάσισε να συνεχίσει την πολιορκία για όσο χρειάζονταν αδιαφορώντας για τα έξοδα θέτοντας την ασφάλεια των στρατιωτών του υπεράνω πάντων. Χρησιμοποίησε μάλιστα, για πρώτη φόρα πολιορκητικούς κριούς και χελώνες, εφευρέσεις του Αρτέμονος του Κλαζομένιου, για να προσβάλει τα τείχη. Έπειτα από 9 μήνες οι Σάμιοι αναγκάστηκαν να συνθηκολογήσουν γκρεμίζοντας τα τείχη τους, παραδίδοντας τον στόλο τους και καταβάλλοντας 1.276 τάλαντα ως πολεμική αποζημίωση.
Βραβεία Αμερικανικής Ακαδημίας Κινηματογράφου 1976

Η 49η Απονομή των Βραβείων της Ακαδημίας Κινηματογράφου, που τίμησε τις καλύτερες επιδόσεις στο χώρο του κινηματογράφου του έτος 1976, έλαβε χώρα στις 28 Μαρτίου 1977 στο Ντόροθι Τσάντλερ Παβίλιον, στο Λος Άντζελες, με κεντρικούς παρουσιαστές τους Ρίτσαρντ Πράιορ, Έλεν Μπέρστιν, Τζέιν Φόντα και Γουόρεν Μπίτι.Στην συγκεκριμένη τελετή δεν δόθηκαν τιμητικά βραβεία.

 Οι νικητές κάθε κατηγορίες εμφανίζονται με έντονους χαρακτήρες στην κορυφή της κατηγορίας. Ρόκι: Τα χρυσά γάντια Όλοι οι άνθρωποι του προέδρου Αυτή η γη είναι δική μου γη Το δίκτυο Ο ταξιτζής Τζον Αβίλντσεν - Ρόκι: Τα χρυσά γάντια Άλαν Τζέι Πακούλα - Όλοι οι άνθρωποι του προέδρου Ίνγκμαρ Μπέργκμαν - Πρόσωπο με πρόσωπο Σίντνεϊ Λουμέτ - Το δίκτυο Λίνα Βερτμίλερ - Ο Πασκουαλίνο και οι 7 καλλονές Πίτερ Φιντς - Το δίκτυο Ρόμπερτ Ντε Νίρο - Ο ταξιτζής Γουίλιαμ Χόλντεν - Το δίκτυο Σιλβέστερ Σταλόνε - Ρόκι: Τα χρυσά γάντια Τζιανκάρλο Τζιανίνι - Ο Πασκουαλίνο και οι 7 καλλονές Φέι Ντάναγουεϊ - Το δίκτυο Μαρί Κριστίν Μπαρό - Ξάδελφος, ξαδέλφη Λιβ Ούλμαν - Πρόσωπο με πρόσωπο Τάλια Σάιρ - Ρόκι: Τα χρυσά γάντια Σίσι Σπέισεκ - Κάρι, Έκρηξη Οργής Επίσημος ιστότοπος (Αγγλικά)
Ιωσήφ Βεντσεσλάβος Φραγκίσκος Αναστάσιος του Λίχτενσταϊν

Ο Ιωσήφ-Βεντσεσλάβος-Φραγκίσκος-Αναστάσιος, γερμ. Joseph Wenzel Franz Anastasius (1767 - 1842) από τον Οίκο του Λίχτενσταϊν ήταν εξάδελφος των αδελφών Άλοϋς Α΄ και Ιωάννη Α΄ πριγκίπων του Λίχτενσταϊν.

 Ήταν ο δευτερότοκος γιος του Καρόλου Μπορρομέο και της Μαρίας-Άννας-Αντωνίας κόμισσας του Ντήτριχσταϊν-Βάιχσελστατ, βαρόνης του Χόλλενμπουρκ & Φίνκενσταϊν. Από παιδί τον προόριζαν για εκκλησιαστική σταδιοδρομία, έτσι το 1774 -σε ηλικία 9 ετών- τον έστειλαν στον καθεδρικό ναό της Κολωνίας. Το 1783-4 ζούσε στο Ροβερέτο των Ιταλικών Άλπεων υπό την κηδεμονία του ηγουμένου Κάρλο Τάκκι (1745-1813), όπως καταγράφτηκε στις αναμνήσεις του Ιταλού μουσικού Τζιάκομο Γκοτιφρέντο Φερράρι (1763-1842): "έδινα μαθήματα μουσικής δωρεάν και στο σπίτι του ηγουμένου Τάκκι παρέδιδα μουσική στον πρίγκιπα Βεγκεσλάβο του Λίχτενσταϊν, μέλος του Συλλόγου του καθεδρικού της Κολωνίας. Ήταν ο αγαπητός μου μαθητής, καθώς είχε ταλέντο, μελετούσε και μου συμπεριφερόταν με ευπροσηγορία. Το 1784 έφυγα για τη Ρώμη μαζί με τον Τάκκι και τον υπό τη φροντίδα του πρίγκιπα". Το διάστημα 1785-6 ο πρίγκιπας έζησε στη Ρώμη, σπουδάζοντας θεολογία και ζούσε στη μονή του Σάντο Στέφανο ντελ Κάκκο. Το 1786 συνάντησε τον Γκαίτε στην Ακαντέμια ντέλι Αρκάντι, ένα μέρος όπου σύχναζαν εκλεκτά άτομα, όπως γνωστοί συγγραφείς και καλλιτέχνες. Χειροτονήθηκε ιερέας το 1788. Με τη συμβουλή του καρδιναλίου Γκαράμπι, συνέχισε τις σπουδές του σε ένα Γαλλικό εκπαιδευτήριο και έγινε ιερέας στο Ζάλτσμπουρκ. Όμως μετά τον έλκυσε η στρατιωτική σταδιοδρομία περισσότερο και το 1804 έγινε κοσμικός στη Ρώμη και ακολούθησε τον Αυστριακό στρατό. Ως το 1814 είχε προαχθεί σε αντιστράτηγο· απεβίωσε το 1842 σε ηλικία 75 ετών. Friederich Noack, 'Aus Goethes römischen Kreise', Goethe-Jahrbuch (1904) p.198. Online resource, accessed 23 October 2018 Pleasing and Pleasant Anecdotes of Giacomo Gotifredo Ferrari", trans. Steven Thomson Moore; ed. Deborah Heckert (Hillside, NY: Pendragon, 2018), p.42
Ελένη του Ζνόιμο

Η Ελένη, τσεχ. Helena Znojemská (π. 1141 - 1202/06) από τον Οίκο των Πρεμυσλιδών ήταν κόρη του δούκα του Ζνόιμο και με τον γάμο της έγινε υψηλή δούκισσα της Πολωνίας & δούκισσα της Μαζοβίας.

 Ήταν κόρη του Κορράδου Β΄ δούκα του Ζνόιμο στη Μοραβία και της Μαρίας των Βουκάνοβιτς, κόρης του Ούρος Α΄ μεγάλου πρίγκιπα της Σερβίας. Παντρεύτηκε ως το 1161 τον Καζιμίρ Β΄ των Πιαστ τον δίκαιο, υψηλό δούκα της Πολωνίας & δούκα της Μαζοβίας, και είχε τέκνο: Μαρία απεβ. πριν το 1167, παντρεύτηκε τον Βσέβολοντ Δ΄ τον ερυθρό μεγάλο πρίγκιπα του Κιέβου. Καζιμίρ π. 1162-1167, απεβ. 5 ετών. Μπολέσλαφ π. 1168/71-1182/3, απεβ. 13 ετών. Όντον 1169/84-απεβ. νήπιο. Αδελαΐδα π. 1177/84-1211, ιδρύτρια της μονής του Αγ. Ιακώβου στο Σανντομίες. Λέσεκ Α΄ 1184/5-1227, δούκας τού Σανντομίες, υψηλός δούκας της Πολωνίας. Κορράδος Α΄ π. 1187/88-1247, δούκας της Μαζοβίας και Κουγιάβια, υψηλός δούκας της Πολωνίας. Wasilewski, Tadeusz (1978). "Helena księżniczka znojemska, żona Kazimierza II Sprawedliwego: Przyczynek do dziejów stosunków polsko-czeskich w XII–XIII w." [Helen Duchess of Znojmo, a Wife of Casimir II the Just: Tribute to the History of Czech-Polish Relations in the 12th and 13th centuries]. Przegląd Historyczny (in Polish). Warszawa: PWN. LXIX (1): 115–120. ISSN 0033-2186.
Πολιτικά Εύβοιας

Τα Πολιτικά Εύβοιας είναι χωριό του δήμου Διρφύων-Μεσσαπίων του νομού Εύβοιας. Απέχει 24 χιλιόμετρα από τη Χαλκίδα και διαθέτει παραλία. Σύμφωνα με την απογραφή του 2011, το χωριό έχει πληθυσμό 1.378 κατοίκων. Είναι κτισμένα σε υψόμετρο 50 μ. Διαθέτει αγροτικό ιατρείο και στην παραλία Πολιτικών υπάρχει αλιευτικό καταφύγιο.

 Σε σπήλαιο κοντά στα Πολιτικά έχουν βρεθεί ίχνη χρήσης κατά την αρχαιότερη νεολιθική εποχή, η οποία αντιστοιχεί στην 6η χιλιετία π.Χ. στην περιοχή της Εύβοιας. Μέσα στο σπήλαιο βρέθηκε σκελετός με πολύ φθαρμένα οστά και δίπλα του δύο αγγεία και δύο όστρακα από χτένια με οπές μέσα από τις οποίες περνούσε σκοινί, φτιάχνοντας έτσι ένα περιδέραιο. Τα ευρήματα έχουν ερμηνευθεί ως ταφή.Η αρχαία πόλη Αιγές, κέντρο λατρείας του Ποσειδώνα, έχει τοποθετηθεί στην περιοχή του χωριού, και συγκεκριμένα στην περιοχή Καυκάλα. Σύμφωνα με την παράδοση, το χωριό δημιουργήθηκε τα βυζαντινά χρόνια από κατοίκους του Γαλατά, στην Κωνσταντινούπολη, που κρατώντας τη σύνδεσή τους με τις ρίζες τους στην Πόλη, το ονόμασαν έτσι. Κατά την Φραγκοκρατία, πιθανόν το 13ο αιώνα, κτίστηκε στο κέντρο του χωριού οχυρός πύργος. Το χωριό αναφέρεται σε οθωμανικό φορολογικό κατάστιχο του 1474 με την ονομασία Politika. Σύμφωνα με το κατάστιχο, είχε 33 σπίτια και παρήγαγε κρασί.Το 1835 τα Πολιτικά προσαρτήθηκαν στον δήμο Μεσσαπίων. Από το 1841 μέχρι το 1866, όταν ο δήμος Μεσσαπίων είχε καταργηθεί, υπαγόταν στον Δήμο Χαλκιδέων. Με το ΦΕΚ 69Α - 03/11/1866 ο δήμος Μεσσαπίων επανασυστάθηκε. Με την κατάργηση των δήμων το 1912 ορίστηκε έδρα ομώνυμης κοινότητας. Με το σχέδιο Καποδίστριας προσαρτήθηκε στον δήμο Μεσσαπίων και με το πρόγραμμα Καλλικράτης στον δήμο Διρφύων - Μεσσαπίων. Η πορεία του πληθυσμού σύμφωνα με τις απογραφές: Το χωριό διατηρεί τον παραδοσιακό χαρακτήρα του. Στην κεντρική πλατεία βρίσκονται καφενεία και πλάτανοι. Κοντά στο κέντρο του χωριού και δίπλα στο ναό της Μεταμόρφωσης βρίσκεται φράγκικος πύργος. Η κατασκευή του χρονολογείται στον 13ο αιώνα, σε αντίθεση με τους περισσότερους άλλους πύργους στην Εύβοια, οι οποίοι κτίστηκαν από τους Βενετούς στα τέλη του 14ου με τις αρχές του 15ου αιώνα. Ο πύργος είναι τετραώροφος, με την είσοδο να βρίσκεται στον δεύτερο όροφο. Η πρόσβαση γινόταν με κινητή σκάλα, η οποία θα μπορούσε να αφαιρεθεί εύκολα σε περίπτωση κινδύνου. Ο πύργος αποκαταστάθηκε την περίοδο 2010-2013 και έγινε επισκέψιμος τον Αύγουστο του 2015.Ναοί στο χωριό περιλαμβάνουν το ναό της Παναγίτσας, έναν πετρόκτιστο ναό αφιερωμένο στα Εισόδια της Θεοτόκου, τον ναό του Αγίου Δημητρίου και το ναό της Αγίας Παρασκευής. Στη θέση Προφήτης Ηλίας, με πανοραμική θέα προς τα Πολιτικά και το βόρειο Ευβοϊκό κόλπο, βρίσκεται ομώνυμο εξωκλήσι. Ανάμεσα στα Πολιτικά και την Καμαρίτσα βρίσκεται ο ναός των Αγίων Αναργύρων, γνωστός και ως Μονή Αγίων Αναργύρων.Κοντά στο χωριό βρίσκεται επίσης η μονή της Παναγίας της Περιβλέπτου, η οποία ιδρύθηκε στους βυζαντινούς χρόνους. Το σημερινό καθολικό της κτίστηκε επί τουρκοκρατίας και είναι στο ρυθμό του σταυροειδούς εγγεγραμμένου ναού με τρούλο.
560 Δαλιδά

Η Δαλιδά (Delila) είναι ένας αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 10,75. Ανακαλύφθηκε το 1905 από τον Γερμανό αστρονόμο Μαξ Βολφ, που παρατηρούσε από τη Χαϊδελβέργη, και πήρε το ονομά της από τη βιβλική Δαλιδά.

 Η μέση διάμετρος της Δαλιδάς εκτιμάται σε 37,24 χιλιόμετρα. Ο φασματικός τύπος της είναι B, ενώ το άλβεδό της είναι 0,073. Είναι άγνωστο αν και με ποια περίοδο περιστρέφεται η Δαλιδά γύρω από τον εαυτό της. Τροχιά από το JPL (Java) / Εφημερίδα